钦定古今图书集成/理学汇编/学行典/第103卷 > 《雪夜讲庄义》明·张位
## 钦定古今图书集成/理学汇编/学行典/第103卷 > 《雪夜讲庄义》明·张位

“斥鷃适蒿林，应笑丹凤穴。井蛙擅一壑，宁识东海鳖。
未启元关钥，是非妄分别。漆园垂奥旨，万代迎超迭。
清宵天籁寂，玉宇迥尘彻。蓬境遇真仙，长跪问宝诀。
焚香开《素编》，疑义相与决。真原了能悟，澹然离言说。
至人握化机，形去神不灭。独立万象表，宇宙自提挈。
蝉蜕污泥中，尘垢不能涅。微言动四座，拱手叹奇绝。
‘至理可治心，圣途无异辙。若非不二见，安使樊篱撤。
钧天奏洞庭，神气愬寂穴。譬若饮群河，量足心自悦。
虚往实而归，高旷趣转洁。静对欲忘言，门深径尺雪。